b'\n_START_ARTICLE_\nL\xc3\xb5vi (m\xc3\xa4rk)\n_START_PARAGRAPH_\nL\xc3\xb5vi (ladina keeles Leo) (\xe2\x99\x8c) on viies sodiaagim\xc3\xa4rk.\n_START_SECTION_\nL\xc3\xbchiiseloomustus\n_START_PARAGRAPH_\nS\xc3\xbcdasuve s\xc3\xbcmbol, elur\xc3\xb5\xc3\xb5must pakatav L\xc3\xb5vi m\xc3\xa4rk t\xc3\xa4histab ehedat loomiskirge. Inimene, kel on P\xc3\xa4ike L\xc3\xb5vis, on energiline, r\xc3\xb5\xc3\xb5msameelne, vajab palju komplimente ja oskab neid ka teistele teha. Tema \xc3\xbclesanne on soojendada oma kiirguse ja positiivsusega ka neid, kellel on v\xc3\xa4hem energiat ja m\xc3\xa4ngulusti. Kuna L\xc3\xb5vi on harjunud rambivalguses s\xc3\xa4rama, siis pimedas istuv publik ei paista talle h\xc3\xa4sti k\xc3\xa4tte ja nii on ta pahatahtlike poolt \xc3\xbcsna haavatav. Sageli tegeleb L\xc3\xb5vi kas t\xc3\xb6\xc3\xb6alaselt v\xc3\xb5i vabal ajal lastega, draamakunstiga, meelelahutusega. L\xc3\xb5vi on k\xc3\xb5igist sodiaagim\xc3\xa4rkidest suurim romantik. Negatiivse poole pealt kipub pidevalt aplausi ootama, on edev, v\xc3\xa4ga uhke, j\xc3\xa4ik oma p\xc3\xb5him\xc3\xb5tete j\xc3\xa4rgimisel ja kergesti haavuv ._NEWLINE_Kuu L\xc3\xb5vis n\xc3\xa4itab, et inimese emotsioonid on l\xc3\xb5vilikud. Inimene tunneb end k\xc3\xb5ige paremini olukorras, kus teised teda lugupidavalt kuulavad. Ta v\xc3\xb5ib olla v\xc3\xa4ga vapper, sest nii saab teiste t\xc3\xa4helepanu ja austust. Kriitika ja samuti abi k\xc3\xbcsimine m\xc3\xb5jub ta enesehinnangule v\xc3\xa4ga halvasti. L\xc3\xb5vi Kuuga inimene on s\xc3\xa4rav ja m\xc3\xa4nguline ning emotsioonides \xc3\xbcsna dramaatiline. Negatiivse poole pealt enesekeskne ._NEWLINE_Merkuur L\xc3\xb5vi m\xc3\xa4rgis viitab sellele, et inimene rahuldab oma t\xc3\xa4helepanuvajadust esinemise, k\xc3\xb5nede pidamisega. Ta v\xc3\xb5ibki olla v\xc3\xa4ga hea oraator ja \xc3\xbctleb igal juhul oma arvamuse v\xc3\xa4lja ka siis, kui seda ei k\xc3\xbcsita. Ta on oma arvamustes v\xc3\xa4ga kindel ega muuda neid teiste survel. V\xc3\xb5ib olla suhtlemisel \xc3\xbcsna teatraalne ja kasutada \xc3\xbclepaisutatud v\xc3\xa4ljendeid ._NEWLINE_Veenus L\xc3\xb5vis n\xc3\xa4itab, et inimene v\xc3\xb5ib olla \xc3\xbcsna edev ja kui ise ei suuda avalikku t\xc3\xa4helepanu saavutada, p\xc3\xbc\xc3\xbcab ta seda teha partneri abil. Enamasti on L\xc3\xb5vi Veenusega inimene kunstiandega, aga ka \xc3\xbcsna luksusliku maitsega ja v\xc3\xb5ib j\xc3\xa4tta j\xc3\xb5ukama mulje, kui ta tegelikult on. Teeb meelsasti kingitusi ._NEWLINE_Marss L\xc3\xb5vis viitab suurele eneseuhkusele ja dramaatilistele vihahoogudele. Viha lahtub kiiresti, kui tal on v\xc3\xb5imalik leida enesev\xc3\xa4\xc3\xa4rikust s\xc3\xa4ilitav lahendus. Ta ei pea \xc3\xbcldiselt pikka viha. L\xc3\xb5vi Marsiga inimene on elur\xc3\xb5\xc3\xb5mus ja energiline, ei taha teistele alluda, vaid valib oma suuna meelsasti ise ja t\xc3\xb5mbab kaasa ka teisi. Armastab end proovile panna ._NEWLINE_Jupiter L\xc3\xb5vis v\xc3\xb5imendab l\xc3\xb5vilikku eneseusku ja s\xc3\xa4ra. Ta suudab teisi julgustada ja innustada, negatiivse poole pealt v\xc3\xb5ib olla liialt enesekeskne. Ta saab palju t\xc3\xa4helepanu, sest oskab enda \xc3\xbcmber luua positiivsust ja elur\xc3\xb5\xc3\xb5mu, liikudes ka ise selle abil elus edasi ._NEWLINE_Saturn L\xc3\xb5vi m\xc3\xa4rgis v\xc3\xb5ib viidata inimesele, kes on eriti tundlik oma v\xc3\xa4\xc3\xa4rikuse haavamise suhtes. Ta on v\xc3\xa4ga enesekriitiline ja enda suhtes n\xc3\xb5udlik, vajades oma loomingulisuse v\xc3\xa4ljendamisel julgustust. L\xc3\xb5vi Saturniga inimene on \xc3\xbcsna tugeva enesedistsipliiniga, oskab \xc3\xbclesandeid delegeerida ._NEWLINE_Uriin  liikus L\xc3\xb5vis viimati ca 1956\xe2\x80\x9362. Sel ajal s\xc3\xbcndinud p\xc3\xb5lvkond on armusuhetes vaba, ei taha traditsioonilist seotust. Inimesed on v\xc3\xa4ga tugeva tahtej\xc3\xb5uga, loominguliselt originaalsed ja eelistavad isiklike normide loomist \xc3\xbcldkehtivatega kohanemise asemel. Negatiivse poole pealt esineb egoismi, kui suunavad oma energia liialt isiklikku ellu ._NEWLINE_Neptuun liikus L\xc3\xb5vis aastail ca 1915\xe2\x80\x9328. Sel ajal s\xc3\xbcndis muusikaliste ja kunstiannetega loominguline p\xc3\xb5lvkond. Armastuses v\xc3\xb5ivad nad olla suured idealistid, kipuvad liigselt kulutama l\xc3\xb5ustustele ja v\xc3\xb5ivad lastekasvatamisel olla v\xc3\xa4hese reaalsustajuga ._NEWLINE_Pluuto oli L\xc3\xb5vis viimati aastail ca 1939\xe2\x80\x9357. Sel ajal s\xc3\xbcndinud p\xc3\xb5lvkond \xc3\xb5pib tundma oma loomingulisust ja ennast loominguliselt v\xc3\xa4ljendama, nad v\xc3\xb5ivad olla oma loomingu suhtes v\xc3\xa4ga tundlikud ja haavatavad. Paljudel v\xc3\xb5ib olla \xc3\xbclisuur tunnustuse- ja armastusevajadus. See p\xc3\xb5lvkond on tugeva tahtega, dramaatilise v\xc3\xa4ljenduslaadiga, negatiivse poole pealt vahel ka uhke ja v\xc3\xb5imukas .'